b'\n_START_ARTICLE_\nIvor Martini\xc4\x87\n_START_PARAGRAPH_\nIvor Martini\xc4\x87 (Split, 7. lipnja 1984.), hrvatski dramati\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nDiplomirao dramaturgiju na Akademiji dramske umjetnosti u Zagrebu. Od 2006. profesionalno radi kao dramaturg na produkcijama u ZKM-u, HNK-u Zagreb, Dje\xc4\x8djem kazali\xc5\xa1tu Dubrava, kazali\xc5\xa1tu Mala scena, Teatru &TD, na Eurokazu i na Rije\xc4\x8dkim ljetnim no\xc4\x87ima. Izme\xc4\x91u ostalih, potpisuje adaptacije ili dramaturgije predstava Sramota (J.M Coetzee, re\xc5\xbeija: Sa\xc5\xa1a Bo\xc5\xbei\xc4\x87, ZKM/Eurokaz/k.o), Rock\'n\'roll za dva mi\xc5\xa1a (po Ezopu, re\xc5\xbeija: Ivica \xc5\xa0imi\xc4\x87, Mala scena), Ru\xc5\xbeno pa\xc4\x8de (po H.Ch. Andersenu, re\xc5\xbeija: Robert Waltl, ZKM), Baba Jaga je snijela jaje (Dubravka Ugre\xc5\xa1i\xc4\x87, re\xc5\xbeija: Ivica Buljan, Rije\xc4\x8dke ljetne no\xc4\x87i), Alisa u zemlji \xc4\x8dudesa (Lewis Carroll, re\xc5\xbeija: Renata Carola Gatica, ZKM), Ciganin, ali najljep\xc5\xa1i (Kristian Novak, re\xc5\xbeija: Ivica Buljan, HNK Zagreb) i mnoge druge..._NEWLINE_Kao dramati\xc4\x8dar debitira 2009. godine dramom Ovdje pi\xc5\xa1e naslov drame o Anti u re\xc5\xbeiji Ivice \xc5\xa0imi\xc4\x87a i izvedbi Gradskog kazali\xc5\xa1ta mladih, Split. Ista drama postavljena je u Engleskoj, Srbiji i Belgiji. Belgijska produkcija drame u re\xc5\xbeiji Jer\xc3\xb4me Nayera  igrala je u Off programu presti\xc5\xbenog avignonskog festivala 2013. godine.  _NEWLINE_Drama o Mirjani i ovima oko nje njegova je najpoznatija drama praizvedena 2010. u Jugoslavenskom dramskom kazali\xc5\xa1tu u re\xc5\xbeiji Ive Milo\xc5\xa1evi\xc4\x87. Naslovnu ulogu odigrala je legendarna srpska glumica Mirjana Karanovi\xc4\x87. Predstava je do\xc5\xbeivjela veliki broj izvedbi, brojna gostovanja te je osvojila desetak festivalskih nagrada. U Hrvatskoj je drama premijerno izvedena u listopadu 2010. kao prva dramska premijera kojom je otvorena jubilarna 150. sezona Hrvatskog narodnog kazali\xc5\xa1ta u Zagrebu. Drama je postavljena i u Sloveniji (re\xc5\xbeija: Du\xc5\xa1an Jovanovi\xc4\x87, Mestno gledali\xc5\xa1\xc4\x8de ljubljansko), Argentini (re\xc5\xbeija: Guillermo Cacace, Teatro Picadero) i Urugvaju (re\xc5\xbeija: Diego Arbelo, Comedia Nacional) _NEWLINE_Godine 2011. praizvedena je njegova drama Moj sin samo malo sporije hoda u re\xc5\xbeiji Janusza Kice i produkciji Zagreba\xc4\x8dkog kazali\xc5\xa1ta mladih. Predstava je postigla veliki uspjeh, osvojila vi\xc5\xa1e od dvadeset kazali\xc5\xa1nih  nagrada, te tako postala jedna od najnagra\xc4\x91ivanijih kazali\xc5\xa1nih predstava u povijesti hrvatskog kazali\xc5\xa1ta. Sam autor se svojim tre\xc4\x87im dramskim tekstom potvrdio  kao jedan od najboljih suvremenih hrvatskih dramati\xc4\x8dara pa je tako kriti\xc4\x8darka Helena Braut u Vjesniku zaklju\xc4\x8dila: \xc2\xabImamo modernoga, hrabroga i iznimno nadarenog autora, s osobitim osje\xc4\x87ajem za \xc5\xbeenske likove, autora koji donosi \xc4\x8dehovljansku atmosferu u na\xc5\xa1e doba, nevjerojatno zreloga, sposobnog uo\xc4\x8diti neuralgi\xc4\x8dne trenutke doba u kojem \xc5\xbeivimo i vrlo originalnim jezikom prenijeti ih na scenu.", a kriti\xc4\x8darka Nata\xc5\xa1a Govedi\xc4\x87 u Novom listu je zapisala: "Tekst Ivora Martini\xc4\x87a jedan je od najboljih, najslojevitijih dramskih komada recentne doma\xc4\x87e autorske ponude"" Premijerom drame u sklopu Me\xc4\x91unarodnog festivala dramatike Europa + Amerika u Buenos Airesu zapo\xc4\x8dinje njegov proboj na \xc5\xa1panjolsko govorno podru\xc4\x8dje. Predstava u re\xc5\xbeiji Guillerma Cacace postigla je veliki uspjeh; odigrana je vi\xc5\xa1e od 500 puta, te je prozvana \xe2\x80\x9efenomenom nezavisnog kazali\xc5\xa1ta\xe2\x80\x9c. Predstava je nagra\xc4\x91ena brojnim nagradama uklju\xc4\x8duju\xc4\x87i presti\xc5\xbenu  ACE nagradu dru\xc5\xa1tva kazali\xc5\xa1nih kriti\xc4\x8dara Argentine za najbolju predstavu nezavisnog kazali\xc5\xa1ta. Drama je postavljena i u Boliviji, \xc4\x8cileu, Meksiku, Paragvaju, Peruu, Urugvaju, Venezueli... Tako\xc4\x91er je postavljena u Srbiji i Francuskoj te u brojnim studentskim produkcijama u Hrvatskoj, Argentini i \xc5\xa0panjolskoj. _NEWLINE_Od 2016. godine \xc5\xbeivi u Barceloni gdje nastavlja uspje\xc5\xa1nu spisateljsku karijeru._NEWLINE_2019. godine uspje\xc5\xa1no je praizvedena njegova drama Dobro je dok umiremo po redu u re\xc5\xbeiji Aleksandra \xc5\xa0vabi\xc4\x87a i produkciji ZKM-a. Predstava je do\xc5\xbeivjela veliki uspjeh, te je dobila sjajne kritike. Kriti\xc4\x8darka Nata\xc5\xa1a Govedi\xc4\x87 zapisala je u Novom listu "Tekst Ivora Martini\xc4\x87a poga\xc4\x91a najbolniji problem suvremene hrvatske svakodnevice: emigraciju kao oblik \xc5\xbeivota." Iste godine praizvedena je i njegova drama Bilo bi \xc5\xa1teta da biljke krepaju s kojom zapo\xc4\x8dinje novu fazu stvarala\xc5\xa1tva. Dramu postavlja samostalno, te se prvi put pojavljuje na pozornici u interakciji sa glumcima._NEWLINE_Njegove drame prevedene su na vi\xc5\xa1e od dvadeset jezika, a neki od prijevoda su i objavljeni. _NEWLINE_\xc4\x8cesto sura\xc4\x91uje s Hrvatskim radijem u \xc4\x8dijem su dramskom programu izvedene gotovo sve njegove drame. _NEWLINE_Jedan je od osniva\xc4\x8da web portala hrvatske drame Drame.hr.'